S'abe

                    1.
Cantende in sa furrazza m'istaia
Unu sero chi andàt aeresitta:
Falada a terra nde fì' sa labìa,
sa saba tebiedda, e casi fritta.
Benit un'abe a sa dulzura, o sia
Sa mala sorte sua chi l'ha' gitta:
Abe, li nesi, dae sa saba attesu,
Chi cant'es dulze in s'oru est'agra in mesu.

                    2.
Issa, lênde su 'olu, 'olesi' alta,
E cando penso chi fi' retirada,
Eccola a bentu in puppa, e ala ispalta,
A murmuttu a murmuttu chi torrâda.
Bolat e torra', però no s'appalta'
Dae sa labìa, ch'anzis s'accostâda;
Tantu e tantu s'accostat, chi basa'
S'oru de sa labìa, inue si pasa’.

                    3.
Sende pasada, lestra si nde pesa’
Mustrende chi tenia' grande paura;
Bolat, e torra, cun pius lestresa,
Happende infustu dente in sa dulzura;
Confidada in sa sua lezeresa
Intrat a intro pastura pastura,
E si ponet a pascher a dispettu.
Et eo fin a tando mudu e chiettu.

                    4.
Troppu, li nesi, ses, abe, attrivida,
Attenzione no che dias borta;
S'intras a intro (a comente es linida)
Lascinas e che rues, eadi morta!
Attenzione cant’has cara sa vida
Mancari gittas alas, pagu importa’,
Pro chi sas alas chi ti dan sa fua,
Si las infundes, sun sa morte tua.

                    5.
In sos fìores, o abe, su paschinzu
Ti chirca, e no in una costa ratta
De una labìa ch'es tota lascinzu.
Pro pagu chi ti fides, ealla fatta!
Ammentadi, li nesi, sistivinzu
Chi est antigu, et ancora si tratta':
Chi imbizzadu su sorighe a su casu,
Non pasa fìn’ a bi perder su nasu.

                    6.
Issa chi postu s'ha' sa testa a pala’,
Prosighi' sa idea cominzada,
E zega zega a sa saba che fala’,
E bïet a trimpone, a s'isbentrada.
Sende bïende s'infundet un'ala,
E fattende pressosa sa pesada,
S’atera infunde’ chi teniat asciutta,
E cando penso ch' 'olet l' 'ido rutta.

                   7.
Issa, corza! Si cheret reminare
A si 'nd'essire, però non podìa';
A bolu no, ca non pode' bolare;
A nadu, bi l'impedi' sa labìa;
E proende si si podet appiccare,
Una franca anda’, s'atera benìa.
Però li bale' pagu sa refrèga,
Chi cantu pius s'affanna pius s'annega'

                  8.
Et una, e milli boltas s'afferraat
A sa labìa, e che daïa borta;
Recuperaat luego e bi rorraat,
E ruïat a bagnu atera borta;
A s'ultimu, bidende chi annegaat,
E connoschende certu chi fì' morta,
Bettat unu suspiru lastimosu:
Ahi! Chi tentadu m’ha’ su puzzinosu!

                    9.
Custu non lu potesi' digerire
Cun totu chi nd'haìa pïedade.
Como, li nesi, o abe, has a ischire,
Si t'happo nadu, o no, sa veridade.
Nara si ti podia pius avvertire
In confìdenzia, e bona libertade,
E pro no haer postu mente a mie,
Mori, però sa culpa betta a tie.

                   10.
E ï como? e ï como a l'has intesa?...
Bennida ses a cantu naraìa?...
Ue es dada sa tua lezeresa?...
Inue è sa vivesa, e bizzarria?...
Pesadi a bolu, si ti podes, pesa,
Già gighes alas, ma pius perfidìa.
Però totu ti servi' de imbarrassu:
Como non tenes alas, e ne passu.

                   11.
Non podes narrer: giustizia mi paghe'!
Tue e nisciunu ti nd’ha’ sa casgione.
Mentras de chi su dulche ti piaghe',
T'aggrade' s'agru puru, chi es rejone;
Non mi nd'allegro, però mi lu faghe'
Narrer sa tua vana presunzione.
Pagu ti bale' como chi t'attappes:
Tue ti l'has cherfidu, tue ti l'happes.

                      12.
Tue, e nisciunu ti l'ha’ causadu,
Non culpes a fulanu, ne a suttanu,
Ca ti l'happo una bolta, e tantas nadu;
Non ti podìa afferrare a sa manu.
Accaristia non m'happo segadu
Sa testa, e totu m'est istadu vanu;
Nara s'es veridade, o imposturia,
In cuddu mundu contu mi nde dia'!

                     13.
Naralu giaru, e senza cobertura,
S'happo rejone, o, si lu podes, nega.
Pro ponner mente, o abe, a sa dulzura
Ti ses bettada a morrer a sa zega.
Sempre t'haia postu sa paura;
S'happo rejone, o si l'has tue, allega.
Nara como s'es beru, o disdicciada,
Chi ses pro fagher s'ultima bucchiada!

                    14.
Cum boghe tremulenta e lastimosa
Naresi tando (e a pena s'intendia’):
Non ti matanes, non chirches pius cosa,
Chi es puntu de passare chi tenìa.
Ahi! de me miserina e isfortunosa,
Bennida a morrer intro una labìa.
S'essère nessi istada 'uddende e piena,
Di' haer morte lestra, e mancu pena!

                    15.
Non sento chi a sa morte so bennìda;
Però su peus giau e sentimentu
Es d'esser eo istada s'omizida
De me matessi, e crudele istrumentu.
Naralu a cantos istiman sa vida,
Chi aberzan s'oju e serva’ de iscarmentu...
E no happende alenu a narrer pius,
La bido morta, e rutta a franca in sus.

                    16.
Abes, edducas ch'hazis sa timoria
De benner a unu casu tanni feu,
Tenide custu impressu in sa memoria;
Non bos suzzeda' simizante o peus.
Non pensedas chi sia' paristoria,
Chi es cosa suzzedida in s’oju meu.
A dolu de chie es morta, e morta s'ista’,
E de me chi happo bidu tale vista!